Nonoy, si Ina mo

An rawitdawit na sinurat sa lengguwaheng Bikol asin nagin ambag sa antolohiya na may titulong Mga Awit Para sa Ina sa An Tambobong nin Literaturang Bikolnon, Tomo 1 Blg. 3 Taon 2011, p. 45-46:

Ano daw ang gigibohon
Sa sarong akeng masutilon;
Sa ina daeng paggalang
Garong hade baga sa harong.

Giromdom ko kan ake ka pa, nonoy
Si ina mo nagpupuyat kaaantabay,
An hibi mo baga kantang mahayahay,
Sa paggios mong paluhay-luhay.

Sabay puknat, nagbubuhat
Pano nin handal asin kahaditan
Tibaad ka baya saiyang naipit
Sa pagal niyang nanok na pananglitan.

Uya, nonoy, hilnga sa litratong luma
An paghiyom mo maogma
Sa puso nakakapataba,
Yaman ni ina mo sa paggurang niya.

Ano daw kun idulot ki mama mo
Pagkamoot na daeng sagkod;
Uya hilnga, maski nonoy siya gurang na
Kaya pa niyang magsakdo, maglaba.

Nin huli ta pagkamoot niya bulanos
Daeng katampad na kuwartang ginatos;
Siya matindog sa madali mong pag-apod
Maski an bitis maluya, kaya pang magpagan-ot.

Sa lambang lakad niya pasiring saimo
Bilog niyang pagkamoot, dulot niyang gayo;
Alagad, ika baya nonoy, hilnga makusog pa
Habo lamang ma-istorbo o masugo niya.

Pira pa daw sa mundo an arog mong pabaya
Si ina mo nagdudusa sa tagas kan payo mo, hilnga
Ta amay minapahingalo, sa harong pinagdudulot an higos,
Ta mala ngani ngunyan gurang ka na, siya nagsisirbe pa.

Mga rawitdawit